Եվ այսպես, Էժեն Անրի Պոլ Գոգենը ծնվել է Փարիզում 1848թ. հուլիսի 7-ին` հեղափոխական իրադարձությունների զարգացման ամենաթեժ պահին, երբ փողոցներում կատաղի, արյունոտ մարտեր էին գնում: Նրա հայր Պիեռ Գիլհելմ Կլովիս Գոգենը 1848թ. հեղափոխության մեջ մեծ դեր խաղացած հանրապետական “Նացիոնալ” թերթի խմբագիրներից էր: Ընտրություններից հետո` 1849թ., որոշելով, որ հայրենիքում մնալը վտանգավոր է, վերջինս ընտանիքի հետ լքեց Փարիզը` ուղևորվելով Պերու: Սակայն ճանապարհին Կլովիս Գոգենը հանկարծամահ է լինում: 7 ու կես տարեկան հասակում չնայած որ Գոգենը վերադառնում է Փարիզ, մանկության ամենավառ հիշողությունները կապված են Լիմայի հետ: 1855թ-ի վերջին Գոգենի մայրը` Ալինան երեխաների հետ տեղափոխվեց Օրլեան: “…Այստեղ վաղ հասակից ես սովորեցի ատել երկերեսանիությունը, կեղծավորությունը, մատնելը”,- հիշում է Գոգենը: 1860թ-ին ընտանիքը տեղափոխվում է Փարիզ, Գոգենը անցնում է ուսումնառության Լորիալի Փարիզյան գիշերօթիկում: Նրա փոքրաթիվ գրառումներից կարելի է եզրակացնել, որ դասերը նրան քիչ էին հետաքրքրում: Ապագա գեղանկարիչը տարված էր ծովով: Եվ 1865թ-ին, մոր կամքին հակառակ, ընդգրկվեց վաճառական նավատորմում, ուր ծառայեց 2 տարի: Այդ ընթացքում 2 անգամ եղել է Բրազիլիայում, Ռիո դե Ժանեյրոյում, ապա Քարդիֆֆի միջով լողացել է Չիլի ու Վայպարայսո: 1868թ-ին ծառայության անցնելով զինվորական նավատորմում, Գոգենը հիմնականում գտնվում էր հյուսիսային ծովերում` Նորվեգիայի ու Դանիայի ափերին: Ու թեև հարավի մասին հիշողությունները նրան անվերջ հետապնդում էին, ապա հյուսիսը նրա վրա տպավորություն չի գործել ու այդ մասին նա ոչ մի տեղ չի հիշատակել: 1871թ-ի ապրիլին` հագենալով ծովային 5 տարվա կյանքով և առաջին կարգի նավաստու դիպլոմ ստանալով, Գոգենը թողնում է նավն ու վերադառնում Փարիզ: